På en normal sæson fanger sportsfiskerne mellem nul og fem regnbueørreder i Sæby Å, men forholdene lige nu er langt fra normale. Først fangede de syv regnbueørreder, og i weekenden tog fiskerne hele 41 regnbueørreder i åen. - Vi har aldrig set det i den her stil, siger medlem af Sæby Sportsfiskerklub og indehaver af JC Fiskegrej i Sæby, Jesper Christensen. Det er endnu ikke fastslået, at de mange regnbueørreder i åen i Sæby stammer fra det store udslip fra havdambruget Musholm ved Vestsjælland, men sportsfiskerne er ikke i tvivl. - Man kan se, at det er dambrugsfisk i og med, at der næsten ingen hale er på dem, og så er de ekstremt fede. De er meget opfedet den type fisk her, siger Jesper Christensen. Fiskebiolog Kaare Manniche Ebert fra Danmarks Sportsfiskerforbund bakker den holdning op. - Vi kan genkende størrelsen på dem. De ligger på tre-fire kilo og er hunner med rogn. Det kommer helt sikkert derfra, siger han. Fik specialtilladelse til el-fiskeri Det er gydesæson for havørreder, som normalt trækker op i åløbene nu og lægger deres rogn på gydepladserne, men det kan de mange regnbueørreder ødelægge. Derfor har sportsfiskerne fået speciel tilladelse til el-fiskeri i åen i Sæby, da de havde mistanke om, at der var mange regnbueørreder i åen. - Det er en fisk, som æder alt på sin vej. Den er ikke selektiv. Alt hvad der bevæger sig, æder den, siger Jesper Christensen. I Sæby frygter sportsfiskerne, at situationen med de uvelkomne regnbueørreder er det samme i andre nordjyske åer. - Der er mange foreninger, som har et større problem i deres vandløb end, de lige regner med, siger han. De mange undslupne ørreder er spredt over et meget stort område, vurderer fiskebiolog Kaare Manniche Ebert. Hans vurdering kommer blandt andet på baggrund af, at der i 2013 også var et stort udslip fra et dambrug. - Her spredte de sig til alle vandløb i Jylland og helt ned til Flensborg Fjord, og der var også nogle, som var ved Bornholm, så når de her fisk slipper ud, så spreder de sig lynhurtigt, siger han. Undslupne ørreder spreder sig De mange regnbueørreder, som slap fri, er hunner, hvis rogn man bruger til eksport. De vil på sigt ikke kunne overleve i den vilde natur, og nu kan de forårsage store skader for sårbare arter i åerne. - De kan gå op og ødelægge betingelserne for de gydende fisk, vi har, og gøre livet surt for dem. Det er det, vi skal sørge for ikke kommer til at ske, siger Jesper Christensen. De regnbueørreder, der blev fanget i åen i Sæby, er nu frosset ned. De skal sendes til nærmere undersøgelse hos DTU Aqua i Silkeborg.
70.000 regnbueørreder slap for godt tre uger siden ud fra et havdambrug ved Vestsjælland. En del af fiskene har nu fundet vej til nordjyske åer, og her risikerer de at lave de store skader på den vilde bestand af havørreder.